|  |  |
| --- | --- |
|  |  |
|  | 11. december 2023 |

Høringsnotat **Notat om de indkomne høringssvar vedrørende udkast til** **bekendtgørelse for Færøerne om Trafikstyrelsens opgaver og beføjelser, klageadgang og kundgørelse af visse af Trafikstyrelsens forskrifter på luftfartsområdet**

**1. Høringen**

*1.1. Første høringsperiode*

Transportministeriet hørte den 29. september 2023 en række myndigheder og organisationer, jf. vedlagte høringsliste i bilag 1, over udkast til ovennævnte bekendtgørelse. Høringsfristen udløb den 6. november 2023.

Med høringsudkastet af 29. september 2023 lægges der op til, at der i en ny delegationsbekendtgørelse for Færøerne på luftfartsområdet foretages en række lovtekniske tilrettelser i forhold til bekendtgørelse nr. 1382 af 30. september 2022, mens delegation af beføjelse efter lov om registrering af rettigheder over luftfartøjer indarbejdes i bekendtgørelsen, og at der sker en afskæring af klageadgangen for afgørelser truffet af Færøernes Landsstyre i medfør af luftfartslovens § 70 a, stk. 9, på lige fod med de tilsvarende afgørelser, der træffes af Trafikstyrelsen.

Bekendtgørelsesudkastet blev offentliggjort på Høringsportalen den 29. september 2023.

*1.2 Anden høringsperiode*

I forlængelse af at Lagtinget i efteråret behandlede et forslag til anordning om ikrafttræden for Færøerne af forskellige love om ændring af lov om luftfart, der bl.a. ville give anledning til en ikrafttræden af dronereglerne på Færøerne, hørte Transportministeriet den 7. november 2023 på ny en række myndigheder og organisationer over udkast til en ny version af ovennævnte bekendtgørelse. Høringsfristen udløb den 7. december 2023.

Med høringsudkastet af 7. november 2023 lægges der op til, at en række beføjelser på i særdeleshed droneområdet delegeres til Trafikstyrelsen pr. 1. januar 2024.

I høringsudkastet af 7. november 2023 indgik desuden de ændringer i forhold til bekendtgørelse nr. 1382 af 30. september 2022, der var i høring i perioden fra 29. september 2023 til 6. november 2023. Ændringer i forhold til høringsudkastet af 29. september 2023 var for overskuelighedens skyld fremhævet med ændringsmarkeringer.

Det reviderede bekendtgørelsesudkast blev offentliggjort på Høringsportalen den 7. november 2023.

**2. Høringssvarene**

Centralorganisationernes Fællesudvalg, Erhvervsflyvningens Sammenslutning, Naviair og Transporterhvervets Uddannelser har ikke haft bemærkninger til høringerne.

Dansk Arbejdsgiverforening har ikke ønsket at afgive bemærkninger, da bekendtgørelsen falder uden for Dansk Arbejdsgiverforenings virkefelt. Forbrugerrådet Tænk har ikke forholdt sig til høringerne, da de ligger uden for de for tiden prioriterede arbejdsområder.

**Erhvervsflyvningens Sammenslutning** bemærker i forlængelse af disse høringer, at Erhvervsflyvningens Sammenslutning ønsker at gøre opmærksom på, at transportministerens svar til Transportudvalget angående klageadgang, som Erhvervsflyvningens Sammenslutning tidligere har rejst, ikke til fulde vurderes implementeret i forbindelse med det større informationsarbejde hos både departementet og Trafikstyrelsen, hvor der gives bred information til branchen om Trafikstyrelsens mulighed for at genoptage en sag og muligheden for at henvende sig til departementet om sager.

*Hertil bemærker Transportministeriet,* at ministeriet uafhængigt af den bekendtgørelse, der har været i høring, noterer sig Erhvervsflyvningens Sammenslutnings bemærkning. Ministeriet følger løbende op med Trafikstyrelsen på arbejdet med at give branchen information om muligheden for at få genoptaget en sag m.v.

**3. Bekendtgørelsen i forhold til høringsudkastet**

Høringssvarene har ikke givet anledning til ændringer i bekendtgørelsen i forhold til høringsudkastet af 7. november 2023.